Óbuda Napja 2026 | obuda.hu

Mehringer-koncert
2026-05-09 20:30 - 22:00 (Europe/Budapest) | Fő tér, Fő tér 3., Budapest, Pest, 1033, Magyarország
A Fonogram díjra is jelölt, az újhullámos magyar könnyűzene legérdekesebb arcának nevezett Mehringer négy éve alkot és koncertezik országszerte.
Néhány év kemény munka és építkezés után, 2025-ben robbant be igazán Mehringer, amikor a SZAR AZ ÉLET c. dallal a legszélesebb közönséghez is elért.
2025 novemberében dupla teltházas koncertet adott az Akvárium klubban, a hazai fesztiválok biztos szereplője volt a nyári szezonban, előző évben pedig megvalósított két saját, sikeres vidéki klubturnét, egy MVM Dome, illetve egy Papp László Arénás vendégeskedést is kipipált. Fellépett a SZIN Fesztivál nagyszínpadán, az évek során pedig többször játszottak zenekarával a Budapest Parkban, 2026.07.16-án pedig az első saját headliner show-jukra készülnek.
A rövid idő ellenére Mehringer hallgatottsága kiemelkedően magas, dalai 80 millió stream felett járnak, Spotify-on havi 240 ezer hallgatót tudhat magáénak, dalait rotációban játsszák rádiók, YouTube-on pedig az új dalai folyamatosan a trending lista elején szerepelnek.
Zenéit Illés Ferenc, sosehol producerrel együttműködésben szerzi, dolgozott már együtt a hazai újhullám művészeivel: Lil Frakk, Filo, Kristoaf, Molnár Tamás, Indigo és olyan ismertebb nevekkel is, mint a Halott Pénz és a Váradi Roma Café.
2026 tavaszán megjelenik a Mehringer második nagylemeze.
Mehringer Marci erős online jelenléttel rendelkezik, globális márkák érdeklődését is felkeltette, több éve dolgozik együtt olyanokkal, mint a Pepsi vagy a Yves Saint Laurent.
Mehringer legfőbb célja az őszinteség, a feltételektől mentes alkotás. Pofátlanul szókimondó szövegeivel és energikus dalaival stílusokon és generációkon átívelően juttatja el gondolatait a nagyközönséghez.
Fotó: Kaszt Ákos
További információkért látogasson el a koncert facebook eseményére:
https://fb.me/e/7J7o7WZYL

KFT - koncert
2026-05-09 19:00 - 20:00 | Fő tér, Fő tér 3., Budapest, Pest, 1033, Magyarország
A magyar újhullám legendás zenekara, a KFT új fejezetet nyitott történetében. Laár András idei távozása után a három alapító tag – Bornai Tibor, Lengyelfi Miklós és Márton András – viszi tovább az együttest, csatlakozott hozzájuk Nedvig Balambér (gitár, ének) és Szekeres András (ének). A nyári fesztiválszezont (Fishing on Orfű, Budapesti Belvárosi Fesztivál, Keszthely Fest, Tízforrás Fesztivál stb.) ebben a felállásban játszották végig, az évet a Zene Házában zárták.
A 2026-ban 45. születésnapját ünneplő KFT műsora igazi slágerparádénak ígérkezik. Felcsendülnek a generációkon átívelő klasszikusok, többek közt: az Afrika, a Balatoni nyár, a Bábu vagy, a Bál az Operában, az Elizabet és vadonatúj számokat is hallhat a közönség.
A KFT Bál az Operában lemezét „Minden idők 100 legfontosabb magyar albuma” közé választotta a szakma.
Kövesse a koncert eseményét a facebook-on:
https://fb.me/e/5RA67ROR7

Terra Profonda
2026-05-09 18:00 - 19:00 | Szentlélek tér, Szentlélek tér 1., Budapest, Pest, 1033, Magyarország
A Terra Profonda trió sámáni folk-blues zenéje immár tizennegyedik éve tölti meg a színpadokat intenzív jelenlétével. A külföldön is értékelt magyar zenekarban Kiss Krisztián a népzene, Szabó Mátyás a jazz és a progresszív zenék, Vincenzo Lo Buglio palermói születésű énekes pedig a sötétebb, nehezebb műfajok felől érkezett. A Terra Profonda szerzeményei valahol a roots, a folk, a sanzon és az americana között helyezkednek el, amikben – többek között – elcsigázott szerelmek, nagyvadak és pislákoló kikötők elevenednek meg Vincenzo baritonján.
Több, mint tíz éve járják Európát szokatlan, izgalmas hangszerelésű dalaikkal, melyek hallatán tanúi lehetünk amint Ali Farka Touré Tom Waits-szel találkozik, s ahogy a Muzsikás Együttes tagjai a Wovenhanddel koccintanak Townes Van Zandt egészségére.
A trió eredményei közé tartozik két Németországban is megjelent lemeze, koncertvideói, melyeket Budapesten az A38 hajó, a Haldern Pop Festival-on pedig a legendás Rockpalast rögzített, illetve az idei évben portugál Dead Combo gitárosával Tó Trips-el közösen adott teltházas koncertjük a Magyar Zene Háza nagytermében.
A ZENEKAR
Kiss Krisztián – koboz, tenorszaxofon, ír buzuki
Szabó Mátyás – basszusgitár, akusztikus basszusgitár
Lo Buglio Vincenzo – ének

Messessippi-koncert
2026-05-09 17:00 - 18:00 | Csobánka tér, Csobánka tér 5., Budapest, Pest, 1039, Magyarország
A 2013-ban alakult Messessippi különleges zenei világa eltér a megszokott és a jól ismert formáktól. Dalaik egyszerre idézik meg a 70-es évek pszichedelikus woodstocki szabadságát, a delta blues füstös melankóliáját, és a magyar népzene hagyományait. Előadásuk mélyről jövő, őszinte hangon szól az útról, a szabadságról, a vágyakozásról – emberi létünk fontos kérdéseiről. A Messessippi élő fellépései minden alkalommal különleges atmoszférát teremtenek: hol egy hangulatos klubban, hol egy szabadtéri fesztiválon varázsolják el a közönséget elképesztően nagy energiájukkal, sodró lendületükkel és közvetlenségükkel. A színpadon egyszerre szólal meg a dobfelszerelés, a szájharmonika és az ének, továbbá néhány olyan különleges hangszer is feltűnik, mint például a sakktáblából készült gitár, vagy az ír buzuki.
Az együttes több alkalommal volt neves fesztiválok és színpadok fellépője, mint például a Művészetek Völgye, a Misztrál Fesztivál, a Kobuci, vagy a Magyar Zene Háza. Előzenekarként turnézott Ferenczi György és az 1ső Pesti Rackákkal, illetve Szabó Balázs Bandájával.
Tagok:
Fejér Simon Pál- gitár, ének
Borsi Ferenc -akusztikus gitár,banjo
Szert Zsigmond – dobok, szájharmonika
Takács Szabolcs – basszusgitár
További információk a facebook eseményben:
https://www.facebook.com/events/26820622034271302/

Baló Sámuel Trió
2026-05-09 16:30 - 17:30 | Szentlélek tér, Szentlélek tér 1., Budapest, Pest, 1033, Magyarország
A 2020 tavaszán megalakult trióban Baló Sámuel, Miskolczi Márk és Richter Ambrus tehetsége adódik össze. Együttesük a hagyomány és innováció közti egyensúly fenntartására törekszik, a hangsúlyt pedig a szabad művészi kifejezésre és a spontaneitásra helyezik, így dinamikus koncertjeiken nagy szerepet kap az improvizáció és a zenei párbeszéd, ami általában a felfedezés élményét tartogatja mind saját maguk, mind a közönség számára.

Zöld Óbuda: Fenntarthatósági beszélgetés
2026-05-09 16:00 - 17:00 | Zichy udvar, Szentlélek tér, Budapest, Pest, 1033, Magyarország
16:00-17:00
„Zöld Óbuda” fenntarthatósági beszélgetés: Dr. Dexler Dóra (ügyvezető, c. egyetemi docens – Ökológiai Mezőgazdasági Intézet), Katz Zoltánné Meszlényi Mária (irodavezető főkertész, III. kerület), Simon Gergely (vegyianyag-szakértő, Greenpeace Magyarország)
Helyszín: Zichy-udvar
Fotó: Faragó Csaba: Békásmegyeri hajnal

Lázár tesók - koncert
2026-05-09 16:00 - 17:00 | Csobánka tér, Csobánka tér 5., Budapest, Pest, 1039, Magyarország
A Lázár tesók egy magyar akusztikus/minimalista duó, amelyet az Esti Kornél és a Pegazusok Nem Léteznek zenekarokból ismert testvérpár, Lázár Domokos és Lázár Ágoston alkot. A formáció a két zenész intimebb, letisztultabb dalait szólaltatja meg, gyakran vonósokkal vagy zongorával kiegészülve.
További információk a facebook eseményben:
https://www.facebook.com/events/979945371271846/

Pulcinella kertészkedik: Fergeteges humorú bábjáték, élő zenével kísérve a Ziránó Színház előadásában
2026-05-09 16:00 - 16:45 | Zichy udvar, Szentlélek tér, Budapest, Pest, 1033, Magyarország
Pulcinella nem más, mint Vitéz László itáliai testvére.
Legjobban enni, inni és aludni szeret, s emiatt gyakran pórul jár. Nem csak azért, mert felesége, a bűbájos Rosetta folyton veszekszik vele, hanem azért is, mert legédesebb álma közben egy ravasz és mindenre elszánt nyúl dézsmálja kertjük gyümölcseit.
Ajánlott: 3 éves kortól
Rendezte: Kovács Géza Blattner-díjas rendező
Tervezte és készítette: Boráros Szilárd
Játsszák: Pfeifer Zsófia, Varga Péter

Szobor és humor a Kádár-korban – Varga Imre művészete
2026-05-09 15:00 - 16:30 | Varga Imre Gyűjtemény, Laktanya utca 17., Budapest, pest, 1033
Varga Imre Gyűjtemény
1033 Budapest, Laktanya utca 7.
2026.05.09. 15:00- kb. 16:30
Szobor és humor a Kádár-korban – Varga Imre művészete
Tárlatvezetés Dr. Schmidt Péterrel, a Varga Imre Gyűjtemény szakmai vezetőjével
2023-ban ünnepeltük Varga Imre (1923-2019) Kossuth-díjas szobrászművész születésének századik évfordulóját. Ekkor került újragondolásra a kiállított életmű, amely mellé eddig ismeretlen, a hagyatékból származó tanulmányrajzok és fotók kerültek elhelyezésre – az alkotói folyamat bemutatása céljából. Felmerül a kérdés: miképp viszonyult a mester egy-egy történelmi személyiséghez vagy eseményhez, melyről szobrot rendeltek tőle? Saját szubjektív hozzáállása mennyire tükröződött egy-egy műben? A jelen vezetés célja, hogy ezzel kapcsolatban Varga Imre humorára fókuszáljon, melyek a műalkotásaiban nyíltan vagy rejtetten érhetők tetten.
A Varga Imre Gyűjteményről
Varga Imre szobrászművész állandó kiállítása 1983-ban nyílt meg Óbudán. Az ötvenes évek végén induló művész a tárlat megnyitásának idejére már jelentős életművel rendelkezett, és a modern magyar szobrászat fontos személyiségévé emelkedett. Az akkori MSZMP pártvezetés és kultúrpolitika kiemelt művészeként számos nagy köztéri szobrászati megbízáshoz jutott, 1980 és 1990 között pedig országgyűlési képviselő, a Hazafias Népfront alelnöke, a Fészek Művészklub elnöke volt. Ezek a tények magyarázzák, miért nyílhatott önkormányzati finanszírozásban önálló bemutató helye még életében a 19. század első felében épült, műemléki védelem alatt álló, klasszicista paraszt-polgár ház kibővített épületében.
Az épület jelentőségét növeli, hogy az egykori Óbudából megőrzött építészeti együttes utcaképének szerves részét alkotja. Az eredetileg U alakú ház keleti oldalán betonoszlopok beépítésével nagy belmagasságú, új összekötő szárnyat emeltek, amivel lehetőséget teremtettek a nagyméretű szobortervek és művek elhelyezésére, valamint a kiállítási teret körbejárhatóvá tették. Így hangulatos belső udvar jött létre, ahol jelenleg Árpádházi Szent Erzsébetnek és férjének, Lajosnak az emlékműve tekinthető meg. A gyűjtemény nagy számban tartalmazza Varga Imre köztéri szobrainak 1:1 méretű, bronzból készült másolatait (Például Derkovits, Radnóti, Móricz, Professzor, Az eltűnő idő) és kismintáit, valamint kisplasztika-változatait. Ez egyben a kiállítás és a szoborparkká alakított kert különlegessége is, ahol a látogató közelről is megszemlélheti a köztéri elhelyezésükben nem mindig megközelíthető szobrokat.
A Varga Imre Gyűjtemény ma a korábban önálló, jelenleg a 2011 óta a Budapesti Történeti Múzeum tagintézményeként működő Budapest Galériához tartozik. A gyűjtemény műtárgy-anyaga a Magyar Állam (Magyar Nemzeti Vagyonkezelő Zrt.) tulajdona, kezelője a BTM – Budapest Galéria. Utóbbi Köztéri Művészeti Alkotások Osztálya gondozza a Főváros területén köztéren álló, fővárosi tulajdonú szobrokat, illetve domborműves emléktáblákat, és mivel Varga Imre munkássága meghatározó a hazai kortárs köztéri szobrászatra nézve, művészete iskolateremtő és ízlésformáló, a Gyűjtemény a Budapest Galéria ezen tevékenységéhez kapcsolódik.
Látogatói információk: https://budapestgaleria.hu/_/varga-imre-gyujtemeny/latogatas/
Nyitva hétfő kivételével minden nap 10:00–18:00 óráig
Pénztárzárás és utolsó belépés: 17:30
Tárlatvezetési díj: 1000 Ft/ fő

Óbuda Napja Díjátadó
2026-05-09 15:00 - 16:00 | Fő tér, Fő tér 3., Budapest, Pest, 1033, Magyarország
2026-ban is átadjuk Óbuda-Békásmegyer Önkormányzat legrangosabb elismeréseit, egész közösségünk nevében megköszönve a díjazottak értékteremtő munkáját.

Katáng Zenekar Gyerekkoncert
2026-05-09 14:30 - 15:30 | Csobánka tér, Csobánka tér 5., Budapest, Pest, 1039, Magyarország
A Katáng zenekar a gyerekeknek írt dalokon, megzenésített verseken keresztül kíván szólni az egész családhoz. Sajátos zenéjük a kelta, magyar, klezmer és balkán népzene hangulataiból merít és jeles magyar költők verseiből táplálkozik. Bensőséges hangulatú dalaikból mesék kerekednek ki, amelyek megmozgatják a gyerekek és a felnőttek fantáziáját. Ennek a világképnek fontos eleme a természet szeretete, az állatok, növények, a természeti jelenségek, így a folyók, források, erdők, mezők világa.
Koncertjeiken sok izgalmas hangszert szólaltatnak meg, többek között kelta hárfát, ír furulyákat, tangóharmonikát, ukulelét, banjot és számos érdekes ütőhangszert.
A zenekar kiemelten fontosnak tartja, hogy a gyerekek és a felnőttek bevonásával, azaz a közönséggel közösen hozza létre a zenei élményt.
A zenekar 2005-ben alakult. Azóta számos rangos helyen, többek között a Művészetek Palotájában, a Millenárison, a Budapesti Tavaszi Fesztiválon, a Nemzetközi Kaleidoszkóp Versfesztiválon, a Vidor Fesztiválon, a Nemzeti Színház színpadán, a Merlin Színházban, a Győri Nemzeti Színházban, a pécsi Zsolnay Negyedben, a Gyerekszigeten és számos iskolában, óvodában lépett fel.

Danubia Rézfúvós Együttes: Rézfúvósok könnyedén
2026-05-09 14:30 - 14:45 | Szentlélek tér, Szentlélek tér 1., Budapest, Pest, 1033, Magyarország
A Danubia szimfonikus zenekar műfaji kísérletezései, gyerekkoncertjei, erős online jelenléte, valamint szociális projektjei nyomán az ország egyik vezető és legkarakteresebb művészeti együttesévé vált az elmúlt években. Hagyomány és innováció mixén alapuló szemlélete különleges programösszeállítású produkciókkal hívja fel az érdeklődők figyelmét. Idén – kisebb formációban – a Danubia Rézfúvós Kvintett szólaltat meg népszerű műveket a klasszikusoktól a filmzenéig az Óbuda Nap látogatóinak.

Előadás: A hajómalmoktól a gőzmalmokig
2026-05-09 14:00 - 14:45 | Zichy udvar, Szentlélek tér, Budapest, Pest, 1033, Magyarország
A hajómalmoktól a gőzmalmokig – előadást tartja: Horváth Péter történész-muzeológus

Fotó: Fortepan/Jurányi Attila

Fővárosi Katasztrófavédelmi Igazgatóság bemutatója
2026-05-09 14:00 - 14:30 | Csobánka tér, Csobánka tér 5., Budapest, Pest, 1039, Magyarország

Grimm-Busz Színház: Hetet egy csapásra
2026-05-09 13:30 - 14:15 | Zichy udvar, Szentlélek tér, Budapest, Pest, 1033, Magyarország
A szegény szabólegény, midőn világgá indul, hogy szerencsét próbáljon, találkozik egy kedves nénivel, akitől egy üveg lekvárt kap ajándékba.
A lekvárt azonban a legyek is meg akarják kóstolni. Ezt Péter nem tűrheti, s jókorát csap közéjük. Amikor megszámolja áldozatait, rádöbben, hogy hetet ütött egy csapásra. Ettől kezdve nincs, ami útjába állhatna, hogy elérje álmait.
Péter a gyerekek segítségével legyőzi az útonálló rablót (azért valaki mégis próbálkozik), majd a huncut manót is, aki nem rest elrabolni a királykisasszonyt.

Kerületi Tánciskolák bemutatója
2026-05-09 13:00 - 14:30 | Fő tér, Fő tér 3., Budapest, Pest, 1033, Magyarország
Az Óbuda Napja programsorozat legfőbb célkitűzése, hogy bemutassa a kerület kulturális gazdagságát az érdeklődők számára, így ebből a sorból nem maradhatnak ki azok a diákok sem, akik zenei és művészeti tanulmányaikkal ugyancsak hozzájárulnak Óbuda kulturális kincseinek gyarapodásához. A hétvégén a kerületi tánc- és zeneiskolák diákjainak előadásai is színesítik a műsort.

Az Ungvár és Óbuda-Békásmegyer között a közelmúltban aláírt testvérvárosi egyezménynek köszönhetően az Ungvári Művészeti Iskola Szivárvány néptáncegyüttese és Eszterlánc népdalegyüttese is csatlakozik a színpadi produkciók sorához.
Az Ungvári Művészeti Iskolában 1996-ban alakult meg az Eszterlánc magyar népdalegyüttes 2012-ben pedig a Szivárvány magyar néptáncegyüttes.
Megalakulásuk óta aktívan részt vesznek különböző fesztiválokon, néptánc és művészeti találkozókon, művészeti rendezvényeken. Évről évre szerepelnek megyei és nemzetközi fesztiválokon és versenyeken, ahol számos rangos díjakat nyertek és magas szakmai elismerést kaptak.
Előadásaikat a művészi igényesség, a professzionalizmus és a magyar dal- és tánchagyományok ápolása jellemzi.
13:30-14:00 OMISK Tánc- és Mozgásművészeti Iskola táncbemutatója
14:00-14:30 Ungvári Művészeti Iskola magyar hagyományőrző táncelőadása

Beszélgetés: Miért jó Óbudán élni?
2026-05-09 12:30 - 17:00 | Zichy udvar, Szentlélek tér, Budapest, Pest, 1033, Magyarország
Miért jó Óbudán élni? – Beszélgetés kerületi művészekkel, sportolókkal: Karalyos Gábor, Marosi Ádám és Gyarmati Fanni

Makám
2026-05-09 11:30 - 12:30 | Fő tér, Fő tér 3., Budapest, Pest, 1033, Magyarország
A Makám az etno- folk- és világzene hazai képviselője. Európa számos országában koncertezett Párizstól Várnáig, Krakkótól Splitig, és turnézott India nagyvárosaiban. Zenéjükben a magyar népzene mellett a Távol-Kelet, a Balkán, a jazz és a kortárszene hatása is fellelhető. Hangzásvilágát az etnikus és a hagyományos európai hangszerek együtthangzása tették egyedivé. Legújabb korszakát a magyar népzene archaikus formái s a dal újrafelfedezése jellemzi. A közelmúltban megjelent lemezeik személyes hangvételű stílusát, egzotikus ritmusok és lírai vallomások meghitt elegye adja. A Bartók és Kodály nevével fémjelzett örökség, az archaikus kultúrák és a kor zenei elemeinek szintézise a Makám változatlan hitvallása.
Diszkográfia:
2025-Világítótorony
2024-Borostyánének
2023-Álomvigyázó
2020-Eladó a hajó
2019-Budapest éjszakája szól
2018-Encián
2017-Ezeregyéjszaka
2016-Szerelem
2015-Holdfényt vetettem
2014-Napének
2012-Robinzon Kruzo
2010-Csillagváró
2009-Yanna Yova
2008-Zarándokének
2007-Orient Occident
2006-Ákom Bákom
2005-Almanach
2003-Anzix
2002-Szindbád
2001-9 Colinda
1999-Skanzen
További információkért látogasson el a koncert facebook eseményére:
https://fb.me/e/8aJQe8FN4

Langaléta Garabonciások: Horagus mester cirkusza
2026-05-09 11:30 - 12:15 | Csobánka tér, Csobánka tér 5., Budapest, Pest, 1039, Magyarország
Horagus mester a középkor óta járja híres kompániájával az országot- világot. Cirkuszának minden huncutságával és hosszú-hosszú lábaival próbálja meg ámulatba ejteni a bámész seregletet. Míves előadásukban megjelennek: Az idomított Circuli Saurus nevű fenevadak, a birkózó Gemini fivérek kik átlagalacsonysága cirka 50 cm. Musculus Gluteus Maximus, a világ legerősebb embere, ki két kezével fölemel két embert, maximum 18 kg-ig, majd a feje fölé emeli a közönség „önként jelentkező” leghatalmasabbikát. Látható lesz még egy 6 és fél méteres, szelídített ám „életveszélyes” óriáskígyó, valamint a félelmetes magasságban egyensúlyozó szépséges kötéltáncosnő!Az előadás cirka 45 percéhez tátott szájakat és hatalmas jókedvet kívánnak a
Langaléta Garabonciások

Kézműves foglalkozások
2026-05-09 11:00 - 16:00 | Csobánka tér, Csobánka tér 5., Budapest, Pest, 1039, Magyarország

Csavargások családi nap
2026-05-09 11:00 - 13:00 | Kassák Múzeum, Fő tér 1., Budapest, Pest, 1033, Magyarország
Kassák Múzeum
Budapest, 1033 Fő tér 1. (Zichy-kastély)
2026. május 9. 11:00-13:00
CSAVARGÁSOK- Családi nap
Sokan nem tudják, de Kassák ifjúkorában gyalog járta be Európát. Egyik csavargótársa és vezetője a vele egykorú, ám igen tapasztalt, minden hájjal megkent Szittya Emil volt, Óbuda szülötte. Csodabogár, mézeskalács-bulldog, göndör hajú sivatagi teve, szatír vagy szent szeráf, ködlovag, kivert kutya – a festő, szerkesztő és művészeti és újságíró Szittya Emilt (1886–1964) számtalan módon emlegették pályatársai és az irodalomtörténészek. Ismerte a leghíresebb bűnözőket, csavargókat, anarchistákat, szocialistákat, politikusokat és művészeket, és feltehetően maga is űzte ezeket a szakmákat.
Ha szeretnétek többet is tudni Kassák és Szittya közös (néha hajmeresztő) kalandjairól és a Szittya-legendáriumról, akkor gyertek és csavarogjatok velünk új kiállításunkon, Anarchiában!
A felnőtteknek tárlatvezetést, a kisebbeknek papírszínházi mesét kínálunk. Csavargó óriás társasjátékunk pedig jó szórakozás minden korosztálynak.
Családi jegy: 2500 Ft
Csak tárlatvezetés: 1500 Ft
Jelentkezni a kassakmuzeum@pim.hu címen lehet.

Interaktív élményséta Krúdy nyomában
2026-05-09 11:00 - 12:30 | Magyar Kereskedelmi és Vendéglátóipari Múzeum, 1036 Korona tér 1., Budapest, 1036
MNMKK Magyar Kereskedelmi és Vendéglátóipari Múzeum
1036 Budapest, Korona tér 1.
2026.05.09. 11:00
Interaktív élményséta Krúdy nyomában
„Nem olyan könnyű huncutnak lenni.” Krúdyról másként. Nemcsak az életútja alapján, hanem érzésekben. Nem volt könnyű élete. Krúdy Gyula ebben a házban élte életének utolsó 3 évét. Sok drámai sorsot látott ez a hely…
https://mkvm.hu/interaktiv-krudy/
Vezeti: S. Bujdosó Tünde múzeumpedagógus
Időtartam: max. 80 perc
Létszám: max. 20 fő
Korosztály: gimnazistától-felnőtt
Díj: belépőjegy + 1.000, Ft-os programdíj
https://mkvm.hu/belepok/
Regisztrációhoz kötött: mkvmuzeum@gmail.com

Gabonakaland, avagy mit ettél reggelire?
2026-05-09 11:00 - 12:00 | Zichy udvar, Szentlélek tér, Budapest, Pest, 1033, Magyarország
Gabonakaland, avagy mit ettél reggelire. Foglalkozás a Mezőgazdasági Múzeum közreműködésével.
Javasolt életkor: 10-14 év

Rajzpályázat eredményhirdetés
2026-05-09 11:00 - 12:00 | Csobánka tér, Csobánka tér 5., Budapest, Pest, 1039, Magyarország

Kiskalász gyerekkoncert
2026-05-09 10:30 - 11:15 | Szentlélek tér, Szentlélek tér 1., Budapest, Pest, 1033, Magyarország
Egy igazi vidám hangulatú, élőzenés délután vár rátok, ahol a gyerekek és szülők együtt élvezhetik a Kiskalász zenekar fergeteges koncertjét! A közkedvelt gyerekdalok (Hepehupa, Zooli a zebra, Gyere az Állatkertbe! Palacsinta mellett sok-sok tánc vár rátok. Interaktív, játékos műsorral kiegészülve, garantáltan megmozgatják a kicsiket és nagyokat egyaránt.

Hagyományainkból táplálkozunk - Éljen a strudli!
2026-05-09 10:00 - 18:00 | Óbudai Múzeum, Fő tér 1., Budapest, Pest, 1033, Magyarország
2026.05.09.
A programokon a részvétel ingyenes!
Óbudai Múzeum épületében ezen a napon meghosszabbított nyitvatartás 19:00-ig.
10:00-19:00 Az elveszett strudli nyomában – receptkereső játék a helytörténeti kiállításban. Javasolt életkor: 6-99 év
10:00-19:00 Főzz te is! Próbáld ki játékkonyháinkat a játéktörténeti kiállítás előterében. Javasolt életkor: 3-8 év
10:00-19:00 „Falatnyi varázslat – Miniatűr babakonyhák” kiállítás Skultéti Orsolya miniatűr „finomságai” a játéktörténeti kiállítás előterében
10:30-11:15 Titokzatos történet -papírszínházi foglalkozás Kleman Ágnes múzeumpedagógussal. Javasolt életkor: 5-99 év
15:00-15:45 Ízek, konyhák, receptek – kalandozás a babakonyhák világában
a tárlatvezetést tartja: Vészi-Polgár Mónika, történész-muzeológus
16:00-16:45 Titokzatos történet papírszínházi foglalkozás Kleman Ágnes múzeumpedagógussal. Javasolt életkor: 5-99 év
17:00-18:00 Saly Noémi előadása a sváb konyháról
Zichy-udvarban
10:00-12:00 Töltsd velünk! Készítsd el saját strudlidat a SütiPék segítségével!
10:00-17:00 Kézi gabonaőrlés különféle gabonákból kicsiknek és nagyoknak. – foglalkozás a Mezőgazdasági Múzeum közreműködésével.
14:00-16:00 Töltsd velünk! Készítsd el saját strudlidat a SütiPék segítségével!
10:00-17:00 Strudli vásár: 5 különböző íz, sós és édes finomságok helyben sütve, a SütiPéktől
11:00-12:00 Gabonakaland, avagy mit ettél reggelire? – foglalkozás a Mezőgazdasági Múzeum közreműködésével. Javasolt életkor: 10-14 év
14:00-14:45 A hajómalmoktól a gőzmalmokig- előadás (jeltolmácsolással siketek és nagyothallók számára) Tartja: Horváth Péter, történész-muzeológus Jeltolmács: Lipcsey Boglárka

XXXV. Floralia – Római tavaszünnep Aquincumban
2026-05-09 10:00 - 18:00 | Aquincumi Múzeum és Régészeti Park, Szentendrei út 135., Budapest, Pest, 1031, Magyarország
BTM Aquincumi Múzeum
1031 Budapest, Szentendrei út 135.
május 9. 10:00 – 18:00
XXXV. Floralia – Római tavaszünnep Aquincumban
A BTM Aquincumi Múzeum 2026-ban is vár minden érdeklődőt az idén 35. alkalommal megrendezésre kerülő Floralia – Római tavaszünnepre, amely során tudományos ismeretterjesztés, megelevenedő történelem, zene és táncművészet, színház és gasztronómia egymás mellett érvényesül. Május 9-én és 10-én Róma tógás népe ismét birtokba veszi az egykori aquincumi polgárvárost, hogy megfogható közelségbe hozza Budapest római kori örökségét.
A belépés III. kerületi állandó lakcímmel rendelkező lakosok számára, érvényes lakcímkártya felmutatásával, ingyenes, de helybeni regisztrációhoz kötött!
További részletek: www.aquincum.hu
Fotó: Szilágyi Nóra

Tekergőtér-ügyességi játékok
2026-05-09 10:00 - 18:00 | Csobánka tér, Csobánka tér 5., Budapest, Pest, 1039, Magyarország
A Tekergőtér egyedi tervezésű és kivitelezésű játékok gyűjteménye. Olyan játszótér ahol a gyerekek és játékos kedvű szüleik egyaránt jól szórakozhatnak és próbára tehetik ügyességüket. Ezen a játszótéren lehet tekerni, forgatni, bökdösni, pöckölni, billenteni, fújni és főleg gurítani. A szabályok minden esetben egyértelműek, a sikerélmény és a jó hangulat garantált.

Zöld Óbuda kézműves sátor
2026-05-09 10:00 - 17:00 | Zichy udvar, Szentlélek tér, Budapest, Pest, 1033, Magyarország
A hétvége mindkét napja során újrahasznosításhoz kötődő kézműves foglalkozások várják a gyerekeket és a felnőtteket a Zöld Óbuda kézműves sátorban.

Strudli vásár
2026-05-09 10:00 - 17:00 | Zichy udvar, Szentlélek tér, Budapest, Pest, 1033, Magyarország
Öt különböző íz, sós és édes finomságok helyben sütve a SütiPéktől.
